Rovaniemellä puhuttaa Lapin keskussairaalan asiakkaille lähettämä posti, joka näyttää turhan usein jäävän välille. Esimerkiksi ajanvarausilmoituksia ja peruuttamattomasta ajanvarauksesta johtuvia laskuja on jäänyt tulematta ja laskuja on mennyt perintään.

Mitä pitäisi ajatella kun postilaatikkoon ilmestyy perintätoimiston kirje peruuttamattomasta vastaanottoajasta, josta on maksukin jäänyt maksamatta. Ajanvarauskirjettä ei ole koskaan näkynyt, eikä laskua – eikä sen paremmin karhukirjettä maksamattomasta laskustakaan. Reklamaatio Lapin keskussairaalaan ei auta, lasku on maksettava, kun alkuperäinen ajanvarauskirje on sairaalan kirjanpidon mukaan lähtenyt.

Muutamia näinkin hankalia tapauksia löytyy rovaniemeläisten Puskaradio facebook-sivulta. Enemmän näyttää kuitenkin olevan tapauksia, joissa ajanvarauskirje on kadonnut, mutta asiakas on saanut tekstiviestivarmistuksena tiedon tai on itse soittanut ihmetellen miksi vastaanottoaikaa ei kuulu.

Onko vika postissa vai postin lähettäjässä vai peräti vastaanottajassa, sitä on vaikea selvittää. Ongelma on kuitenkin olemassa.

– Ongelma on tuttu, me saamme kyllä viestejä ihmisiltä, joiden laskunkäsittelyssä tai vastaanotolle tulossa on tullut ongelmia, on perumattomia poissaoloja ja niin poispäin. Aika usein ihmiset käyttää postin perille tulon ongelmaa perusteena siitä, että ei ole koskaan saanut tietoa vastaanottoajasta tai toimenpiteestä, sanoo Lapin keskussairaalan johtajaylilääkäri Jukka Mattila.

– Se, kuinka suuressa osassa syy todellisuudessa on siinä, niin meillä ei siitä ole mitään tarkempaa tietoa.

Sauli Antikainen / Yle

Lapin keskussairaalasta lähtee päivittäin postia hyvinkin runsaasti, mutta kaikki ei suju kuin Strömsössä.

– Meillä on haasteita postin aikataulun kanssa niin, että me olemme joutuneet miettimään kuinka me varmistamme kiireellisempien viestien perillemenon. Tiedon saaminen perille sanotaan vaikka viikon sisällä ei ole mitenkään varmaa postin välityksellä, johtajaylilääkäri Mattila sanoo.

Sairaalalle kyse on isosta asiasta

Tiedon huono perillemeno on sairaalalle hyvinkin ikävä asia. On melkoista tyhjäkäyntiä, jos henkilökunta odottaa turhaan josko potilas sattuisi tulemaan hänelle varattuun aikaan.

– Se on on erittäin iso kysymys kaiken kaikkiaan meidän resurssin tehokkaan käytön kannalta. Meiltä jää merkittävä osa meidän vastaanottokäynneistä toteutumatta, kun ihmiset eivät tule syystä tai toisesta. Asioitten selvittämisestä tulee paljon ylimääräistä työtä. Ja sitten kun perumattomia aikoja jää maksamatta, niistä tulee aina muutosvaatimuksia ja niiden käsittely on työlästä, Lapin keskussairaalan johtajaylilääkäri Jukka Mattila sanoo.

Joillakin sairaalan osastoilla on jo käytäntönä, että ajanvarausilmoitus lähetetään myös tekstiviestinä. Järjestelmää ollaan laajentamassa.

– Me on otettu osassa sairaalaa käyttöön tekstiviestimuistutteet, ja me pyrimme siihen, että mahdollisimman nopeasti saadaan se laajenemaan, kun saadaan kokemusta sen toimivuudesta, Mattila sanoo.